འཛུམ་མི་སྡུག་ཁྲོ་གཉེར་མཛོད་སྤུར་བསྡུས། །དམ་ཉམས་དགྲ་བགེགས་ཐམས་ཅད་ཟིལ་གྱིས་གནོན། །འཇིགས་བྱེད་ཁ་འབར་ཆེན་མ༴ོ སྐུ་མདོག་དམར་མོ་བྱེ་རུའི་མདོག་འདྲ་ཞིང་། །བཞིན་འཛུམ་མི་སྡུག་ཁྲོ་གཉེར༴ ནད་དང་གནོད་དང་དགྲ་བགེགས་བརླག་པར་བྱེད། །བརླག་བྱེད་ཁ༴ ཁ་ནས་མེ་འབར་རྒྱ་མཚོ་གཏིང་ནས་སྐེམས། །མིག་ནས་ཐོག་འཛག་རི་རབ་ཐལ་པར་རློག། སྐད་ཅིག་ཙམ་ལ་ཁམས་གསུམ་དབང་དུ་བསྡུད། །གྱད་མོ་ཁ་འབར་ཆེན་མོ་ལས་ལ་བྷྱོཿ དབུ་སྐྲ་རལ་པ་ཁམས་ནག་བརྫུས་པ་ཡིས། །འཇིག་རྟེན་ལྷ་ཆེན་བརྒྱད་རྣམས་འདར་བར་བྱེད། །ཞབས་གཉིས་བརྐྱང་བསྐུམ་བགྲད་ནས་བཞུགས་པ་ཡིས། །འཇིག་རྟེན་ཀླུ་ཆེན་བརྒྱད་རྣམས་ཟིལ་གྱིས་གནོན། །ཞལ་ནས་རྔམ་པའི་ང་རོ་སྒྲོགས་པ་ཡིས། །གདོན་ཆེན་བཅོ་བརྒྱད་ཚོགས་རྣམས་འབར་བར་བྱེད། ། བདུད་དང་འདྲེ་རྣམས་སྐད་ངན་ཙེ་རེ་རེ། །སྟོབས་ཆེན་ཁ་འབར་ཆེན༴ ཤངས་ནས་ཡམ་དང་ནད་ཀྱི་དུ་བ་འཐུལ། །སྦར་ཁྱིམ་སྡང་ནས་དགྲ་བགེགས་སྲོག་རྩ་གཅོད། །ཟ་བྱེད་མཆེ་བ་དྲག་ཏུ་གཙིགས་པ་ཡིས། །དམ་ཉམས་དགྲ་བགེགས་སྲོག་རྩ་མྱུར་དུ་གཅོད། །སྲོག་གཅོད་ཁ་འབར་ཆེན་མོ་ལས་ལ་བྷྱོཿ ཧཱུཾ་བྷྱོཿ བཀའ་ཉན་ཕོ་ཉ་ལྔ་བརྒྱ་ལས་ལ་བྷྱོཿ ལེགས་ཉེས་སྟངས་འཛིན་དམ་ཚིག་རྗེས་གཅོད་མ། །དམ་ཚིག་ཅན་ལ་མཐུ་དང་སྡོང་གྲོགས་མཛོད། །ཆོས་སྐྱོང་ཁ་འབར༴ ཧཱུཾ་བྷྱོཿ གཙང་རིགས་དཔལ་མགོན་རྣམས་ཀྱི་དེད་དཔོན་མཛད། །སྨོན་ལམ་དབང་གིས་སངས་རྒྱས་བསྟན་པ་བསྲུང་། །འཕྲིན་ལས་དབང་གིས་སྒྲུབ་ལ་དངོས་གྲུབ་སྟེར།། གཟུགས་སྒྲ་དྲི་རོ་རེག་བྱ་འདོད་ཡོན་ལྔ། །བཞེས་ནས་ཁ་འབར༴ ཧཱུཾ་བྷྱོཿ བཀའ་ཡི་གཏོར་མ་རྒྱ་ཆེན་འདི་བསྣོམ་ལས། །འདྲེན་པ་ཤཱཀྱ་ཐུབ་པའི་བསྟན་པ་འདི། ། ཕྱོགས་དུས་ཀུན་དུ་དར་ཞིང་རྒྱས་པ་དང་། ཁམས་གསུམ་སེམས་ཅན་མ་ལུས་ཐམས་ཅད་ཀྱི། །བླ་མེད་བྱང་ཆུབ་ཐོབ་པའི་སྡོང་གྲོགས་མཛོད། །བཅོམ་ལྡན་འདས་ཀྱི་སྤྱན་སྔར་ཁས་བླངས་པའི། །སངས་རྒྱས་བསྟན་པ་འཛིན་སྐྱོང་བསྲུང་སྤེལ་དང་། །གཙུག་ལག་འཁོར་བཞི་ཆོས་བྱེད་སྐྱོང་བར་ཆད། །ད་དུང་སངས་རྒྱས་བསྟན་པ་མ་ནུབ་པས། །སྔོན་གྱི་དམ་བཅས་ཁས་བླངས་མ་འདོར་ཅིག། རྣལ་འབྱོར་ཞི་རྒྱས་དབང་དང་མངོན་སྤྱོད་ཀྱི། །ལས་ཀྱི་འབྲས་བུ་མྱུར་དུ་གྲུབ་པར་མཛོད། །ཧཱུཾ་བྷྱོཿ བཀའ་ཡི་གཏོར་མ་འདི་ལོང་ལ། །ཡས་ཀྱི་བདུད་གཡོས་ཐམས་ཅད་བཟློག།མས་ཀྱི་སྲི་ལངས་ཐམས་ཅད་བཟློག།ཕ་རོལ་རྦོད་གཏོང་༴ དམ་སྲིའི་བར་ཆད་ཐམས་ཅད༴ རྨི་ལམ་ངན་པ་ཐམས་ཅད༴ མཚན་མ་རྩུབ་པ་ཐམས་ཅད༴ ལྟས་ངན་བརྒྱད་ཅུ་རྩ་བཞ༴ི བགེགས་རིགས་སྟོང་ཕྲག་བརྒྱད་ཅུ༴ ནད་རིགས་བཞི་བརྒྱ་རྩ་བཞ༴ི གདོན་རིགས་སུམ་བརྒྱ་དྲུག་ཅུ༴ ཡེ་འཕྲོག་སུམ་བརྒྱ་དྲུག་ཅུ༴ དུས་མིན་འཆི་བ་རྣམ་དགུ༴ དྲང་སྲོང་དམོད་ངན་འདོར་བ༴ ཕུར་པའི་དབལ་ཁྲ་འཕེན་པ༴ ཡུངས་ཀར་ཐུན་ཟོར་འཕེན་པ༴ སྐྱེས་པའི་མདའ་ཟོར་འཕེན་པ༴ བུད་མེད་དམོད་ཟོར་འཕེན་པ༴ ཐེའུ་རང་ཚེ་ལ་རྐུ་བ༴ མུ་སྟེགས་བར་ཆད་བྱེད་པ༴ ནད་ཁ་རིམས་ཁ་དལ་ཁ༴ སྔ་དགྲ་དར་བ་ཐམས་ཅད༴ ཕྱི་དགྲ་སེམས་པ་ཐམས་ཅད༴ བདུད་ཀྱི་ཐོ་ངན་བྱེད་པ༴ བཙན་གྱི་རྟ་དྲེལ་འཁྲབ་པ༴ ཀླུའི་བྱད་དུ་བཅུག་པ༴ ལོ་སྐེག་ཟླ་སྐེག་ཞག་སྐེག༴ ཆགས་ཆེ་ཉམས་ང་ཐམས་ཅད༴ མི་མཐུན་འགལ་རྐྱེན་བར་ཆད༴ བཟློག་གོ་བསྒྱུར་རོ་དགྲ་ལ་བསྒྱུར། ། ལོག་འདྲེན་བདུད་དང་བར་ཆད་དང་། །ལྟས་ངན་དགྲ་བགེགས་བར་ཆད་རྣམས།། འདི་ཡིས་བཟློག་པར་མཛད་དུ་གསོལ། །བདག་གིས་བཅོལ་བའི་ལས་རྣམས་སྒྲུབས། ། མཆོད་པ་རྣམས་དང་ཟན་དང་ཨརྑྷའི་ལྷག་མ་ཐམས་ཅད་སྣོད་དེར་བླུགས་ལ། བདག་གི་བསམ་པའི་སྟོབས་དང་ནི། །དེ་བཞིན་གཤེགས་པའི་སྦྱིན་སྟོབས་དང་། །ཆོས་ཀྱི་དབྱིངས་ཀྱི་སྟོབས་རྣམས་ཀྱིས། །དོན་རྣམས་གང་དག་བསམ་པ་ཀུན། །དེ་དག་ཐམས་ཅད་ཅི་རིགས་པ། །འཇིག་རྟེན་ཁམས་འདིར་མ་ལུས་པ། །ཐོགས་པ་མེད་པར་འབྱུང་འགྱུར་ཅིག། ཅེས་བདེན་སྟོབས་ལན་གསུམ་བརྗོད་དེ། ཁྱད་པར་དུ་ཀླུའི་ནད་སེལ་ན། ཀླུའི་སྨན་སྣ་ཚོགས་དང་བའི་འོ་མ་གུང་དུ་བཤམས་ལ། འབྲས་ཡོས་དང་ཡོས་མར་སྦྱར་བ་བླུག་ག ོ།གཞན་བགེགས་གང་གནོད་ཀྱང་སྔ་མའི་ཆོག་ག ོ།དེ་ནས་སློབ་དཔོན་གྱིས་འཁོར་རྣམས་ལ་བསྲུང་བ་བྱས། གཏོར་མ་ཕྱི་ལ་གཏོང་བར་བྱ་སྟེ། དེའང་གཏོར་མའི་སྔོན་དུ་དུང་ལ་སོགས་པའི་སྒྲ་འགྲོ། གཏོར་མ་ཁྱེར་བ་དང་བུམ་ཆོག་པས་གཡས་ངོས་ནས་རང་གི་ཁྲོ་བོའི་སྔགས་དྲག་ཏུ་བཟློས་ཤིང་། བུམ་པའི་ཆུ་སྒྲེང་ཞིང་འགྲོའོ། །

སློབ་དཔོན་གྱིས་ཕྱིས་ནས་རྡོ་རྗེ་གསོར་ཞིང་། དྲིལ་བུ་སིལ་ཞིང་། ན་མ་ཙཎྜ་བཛྲ་ཀྲོ་དྷཱ་ཡ། ཧུ་ལུ་ཧུ་ལུ། ཏིཥྛ་ཏིཥྛ། བྷནྡྷ་བྷནྡྷ། ཧ་ན་ཧ་ན་ཨ་མྲྀ་ཏེ་ཧཱུཾ་ཕཊ། ཅེས་སྔགས་བཟླས་ཤིང་། རྐང་པ་ཁྲོ་བོའི་འགྲོས་ཀྱིས་འགྲོ་བར་བྱའོ། །དེ་ནས་གནོད་པའི་བགེགས་ཡོད་པའི་སའམ། དགྲའི་ཡུལ་མཐོང་བའི་སར་སླེབ་པ་དང་། བུམ་ཆུས་ཆོས་འབྱུང་བྲིས་པའི་སྟེང་དུ་གཏོར་མ་བཞག་སྟེ། སློབ་དཔོན་གྱིས་ཧཱུཾ་མཛད་ཀྱི་ཕྱག་རྒྱ་བཅས་ལ། ངག་ཏུ། ན་མོ་རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། ཕྱོགས་བཅུ་དུས་གསུམ་གྱི་སངས་རྒྱས་རྣམས་ཀྱ༴ི ལུང་དང་རྟོགས་པས་བསྡུས་པའི་དམ་པའི་ཆོས་རྣམས་ཀྱ༴ི ཐེག་པ་གསུམ་ལ་གནས་པའི་འཕགས་པའི་དགེ་འདུན་རྣམས་ཀྱ༴ི དེ་བཞིན་གཤེགས་པ་དང་། །རྡོ་རྗེ་དང་། །རིན་པོ་ཆེ་དང་། ། པདྨ་དང་། །ལས་ཀྱི་རིགས་སུ་བཞུགས་པའི་ལྷ་ཚོགས་རྣམས་ཀྱ༴ི སྙིང་པོ་དང་ཕྱག་རྒྱ་དང་གསང་སྔགས་དང་རིགས་སྔགས་ཀྱི་ལྷ་ཚོགས་རྣམས་ཀྱ༴ི དོན་དམ་ཆོས་ཀྱི་དབྱིངས་རྣམ་པར་དག་ཅིང་བསམ་གྱིས་མི་ཁྱབ་པའི་བདེན་པ་དང་། ཀུན་རྫོབ་རྒྱུ་འབྲས་བསླུ་བ་མེད་པའི་བདེན་པ་དང་། བྱ་བའི་རྒྱུད། སྤྱོད་པའི་རྒྱུད། རྣམ་འབྱོར་རྒྱུད། རྣལ་འབྱོར་བླ་ན་མེད་པའི་རྒྱུད་དེ། །རྒྱུད་སྡེ་ཆེན་པོ་བཞི་དང་འབྲེལ་བ་ཡི་དམ་ཞི་ཁྲོ་རབ་འབྱམས་ཀྱི་ལྷ་ཚོགས་རྣམས་ཀྱ༴ི ཁྱད་པར་དུ་ཡང་རྡོ་རྗེ་རྣམ་པར་འཇོམས་པའི་ལྷ་ཚོགས་རྣམས་ཀྱ༴ི དཔལ་མགོན་དམ་པ་ཆོས་སྐྱོང་བའི་བསྲུང་མ་ཡེ་ཤེས་ཀྱི་སྤྱན་དང་ལྡན་པ། རྫུ་འཕྲུལ་གྱི་ཞབས་དང་ལྡན་པ་མཐུ་སྟོབས་ཀྱི་རྩལ་དང་ལྡན་པ་རྣམས་ཀྱ༴ི ལས་བྱེད་འཇིག་རྟེན་ཕོ་ཉ་དྲག་པོའི་མཐུ་རྩལ་ནུས་པ་ཅན་རྣམས་ཀྱ༴ི བདེན་པ་ཆེན་པོའི་བྱིན་གྱིས་བརླབས་ཀྱ༴ི ཞེས་སྤྱིར་སྨོས་ནས། དགྲ་ཡིན་ན། སངས་རྒྱས་བསྟན་པའི་སྤྱི་དགྲ། དཔལ་ལྡན་བླ་མའི་སྐུ་དགྲ། དམ་པའི་ཆོས་ཀྱི་སྨོད་དགྲ། དགེ་འདུན་ཚོགས་ཀྱི་སྡང་དགྲ། སྐྱེ་འགྲོ་སེམས་ཅན་ཡོངས་ལ་འཚེ་བ་རྣམས་དང་། ཁྱད་པར་དུ་རྣལ་འབྱོར་པ་བདག་ཅག་འཁོར་དང་བཅས་པ་དམ་པའི་ཆོས་སྒྲུབ་པ་ལ་བར་དུ་གཅོད་པ་དང་། སྦྱིན་པའི་བདག་པོ་འཁོར་དང་བཅས་པའི་ལུས་ངག་ཡིད་གསུམ་ལ་གནོད་པར་བྱེད་ཅིང་། བསམ་སྦྱོར་ཕྱིན་ཅི་ལོག་བྱེད་པའི་བྱད་མ་འདི་ཞེས་སམ། སྔ་དགྲ་ལག་ཏུ་ཁྱེར་བ། ཕྱི་དགྲ་ཡིད་ལ་སེམས་པ། ད་ལྟ་དངོས་སུ་སྦྱོར་བའི་ལས་ངན་གྱི་དགྲ་བོ་བསམ་པ་ངན་པ་སྦྱོར་བ་རྩུབ་པ་ཕོད་འཛུགས་པ། དོ་བསྡོ་བ་འདི་རྣམས་ཀྱི་ཕོ་ལྷ། དགྲ་ལྷ། ཞང་ལྷ། ཡུལ་ལྷ། ལྷན་ཅིག་སྐྱེས་པའི་ལྷ། སྲོག་གི་ལྷ། བསྲུང་སྐྱོབས་རྒྱུད་བསྐུལ་བའི་འཇིག་རྟེན་འདས་མ་འདས་གང་ཡིན་ཡང་རུང་། མཐོ་སྲིད་པའི་རྩེ་མོ་ནས། དམའ་དམྱལ་ཁམས་ཡན་ཆོད། བར་སྟོང་གསུམ་གྱི་འཇིག་རྟེན་གྱི་ཁམས་ཕྱོགས་བཞི་མཚམས་བརྒྱད་གང་ན་གནས་པ་ཐམས་ཅད་ཉོན་ཅིག།ཅེས་པ་དང་། ནད་ཡམ་སོགས་བགེགས་ཡིན་ན། བདག་ཅག་སློབ་དཔོན་ཡོན་མཆོད་རྣམས་ཀྱི་གནས་ལུས་ལོངས་སྤྱོད་འཁོར་ཚོགས་དང་། ཆོས་སྤྱོད་དང་། དཔལ་འབྱོར་བདེ་སྐྱིད་ལ་གནོད་པར་བྱེད་པ་དང་། བསྟན་པ་དང་འཕྲིན་ལས་ལ་བར་དུ་གཅོད་པའི་འབྱུང་པོ་གདོན་བགེགས། ལྷ་ཀླུ་གནོད་སྦྱིན། ལྷ་མ་ཡིན། རྒྱལ་འགོང་བདུད། བཙན། མ་མོ་དལ་ཡམས་ཀྱི་བདག་མོ་ལ་སོགས་པ། སྣང་སྲིད་ལྷ་སྲིན་སྡེ་བརྒྱད་ཀྱི་རིགས་གང་ཡིན་ཡང་རུང་། ཞེས་འདོན་པ་སྤོ། མཆོད་སྦྱིན་གྱི་གཏོར་མ་གཟུགས་སྒྲ་དྲི་རོ་རེག་བྱ་འདོད་པའི་ཡོན་ཏན་ལྔ་དང་ལྡན་པ་འདི་དང་། བཟློག་གླུད་ཕུང་པོ་དང་ཁམས་དང་སྐྱེ་མཆེད་དང་དབང་པོ་དྲུག་དང་། ཡན་ལག་ཉིང་ལག་དོན་སྙིང་ཐམས་ཅད་ཚང་ཞིང་། གོས་རྒྱན་སྣ་ཚོགས་དང་བཅས་པ་འདིས་ཚིམ་པར་གྱིས་ལ། ཁྱེད་རྣམས་གནོད་ཅིང་གདུག་པའི་བསམ་སྦྱོར་ཉེ་བར་ཞི་ནས་རང་གི་གནས་སུ་འགྲོ་བར་གྱིས་ཤིག།གང་དག་བསམ་སྦྱོར་ངན་པ་དེ་དག་མི་གཏོང་ན། དེ་བཞིན་གཤེགས་པ་ཐམས་ཅད་ཀྱི་ཐུགས་གཉིས་སུ་མེད་པའི་ཡེ་ཤེས་ཀྱི་རྡོ་རྗེ་རབ་ཏུ་འབར་བས་མགོ་བོར་བསྣུན་ཞིང་བསྐལ་པའི་མེས་ཚིག་པར་གྱུར་ཅིག། བདག་ཅག་སློབ་དཔོན་ཡོན་མཆོད་རྣམས་ཀྱི་ལུས་ལ་གནོད་པའི་ནད་བཞི་བརྒྱ་རྩ་བཞི། གདོན་སྟོང་ཕྲག་བརྒྱད་ཅུ། ནད་ཡམས་དལ་ཁ་ཐམས་ཅད་ཕྱིར་བཟློག་པར་གྱུར་ཅིག།སྔོན་ཀྱི་ལས་དང་འཕྲལ་གྱི་རྐྱེན་ལས་གྱུར་པའི་འབྱུང་པོ་མི་དང་མི་མ་ཡིན་པའི་གནོད་པ་འཁོན་གྲིབ་ལྟས་ངན་བྱུར་དང་སྐལ་བ་ངན་པ་ཐམས་ཅད་ཕྱིར་བཟློག་པར་གྱུར་ཅིག།ཕ་རོལ་ཀྱི་མཐུ་དང་བྱད་ཁ་མནན་གཏད་འཁྲུལ་འཁོར་ལ་སོགས་པའི་རྦོད་གཏོང་ཐམས་ཅད་ཕྱིར༴ དེས་བཟླས་པའི་སྔགས་དང་བྱད་ཁ་རྦད་འདྲེ་ཐམས་ཅད་དེ་ཉིད་ལ་བཟློག་པར༴ རྨི་ལམ་ངན་པ་དང་། མཚན་མ་ངན་པ་དང་། ལྟས་ངན་པ་དང་། ལོ་སྐེག་ཟླ་སྐེག་ཞག་སྐེག་ཟ་མའི་སྐེག་ཆགས་ཆེ་ཉམས་ང་བ་བཀྲ་མི་ཤིས་པ་ཐམས་ཅད་ཕྱིར༴ གཞན་ཡང་སྡང་བར་བྱེད་པའི་དགྲ། གནོད་པར་བྱེད་པའི་བགེགས་གཟའ་དང་རྒྱུ་སྐར། དམུ་དང་བདུད། བཙན་དང་གཤིན་རྗེ། ཀླུ་གཉན་ས་བདག།རྒྱལ་འགོང་ཐེ་རང་། དམ་སྲི་སེན་མོའི་རིགས་ཀྱི་གནོད་པ་ཐམས་ཅད་ཕྱིར༴ མདོར་ན་བདག་དང་ཡོན་བདག་འཁོར་དང་བཅས་པའི་ཕྱི་ནང་གསང་གསུམ་གྱི་ཉོན་མོངས་བར་ཆད་མི་མཐུན་པའི་ཕྱོགས་ཐམས་ཅད་ཕྱིར་བཟློག་པར་གྱུར་ཅིག །མེད་པར་གྱུར་ཅིག །ཞི་བར་གྱུར་ཅིག །མི་འབྱུང་བར་གྱུར་ཅིག །དཀོན་མཆོག་བསླུ་བ་མེད་པ་དང་། །ཆོས་ཉིད་བདེན་པའི་བྱིན་རླབས་ཀྱིས། །དགྲ་བགེགས་གནོད་པ་བཟློག་པ་དང་། ། བསྲུང་སྐྱོབས་མཐུ་དང་ལྡན་གྱུར་ཅིག །ཨོཾ་སརྦ་དུཥྚན་པྲ་ཏྱངྒི་ར་ཕཊ། རཀྵ་རཀྵ་ཀུ་རུ་སྭཱཧཱ། ཞེས་གཏོར་མ་དྲག་ཏུ་འཕངས། ལྷག་མ་མ་ལུས་པར་བྱ། གཏོར་མ་ཁ་ཕུབ་བ་ལ་རྡོག་པ་གཡོན་པས་མནན་སྟངས་ཙམ་བྱ། ན་མོ་རཏྣ་ཏྲ་ཡཱ་ཡ། ན་མ་ཤྩཎྜ་བཛྲ་པཱ་ན་ཡེ། མཧཱ་ཡཀྵ་སེ་ན་པ་ཏ་ཡེ། ན་མོ་བཛྲ་ཀྲོ་དྷཱ་ཡ། མཧཱ་དཾཥྚོཊ་ཀ་ཊ་བྷཻ་ར་ཝཱ་ཡ། ཨ་སི་མུ་ས་ལ། བ་ར་ཤུ་པ་ཧསྟཱ་ཡ། ཨོཾ་བཛྲ་ཨ་མྲྀ་ཏ་ཀུཎྜ་ལི། ཁ་ཁ་ཁཱ་ཧི་ཁཱ་ཧི། ཧུ་ལུ་ཧུ་ལུ། ཏིཥྛ་ཏིཥྛ། བྷནྡྷ་བྷནྡྷ། ཧ་ན་ཧ་ན། ད་ཧ་ད་ཧ། གརྫ་གརྫ། བི་སྤོ་ཊ་ཡ་བི་སྤོ་ཊ་ཡ། སརྦ་བིགྷྣཱན། བི་ནཱ་ཡ་ཀཱ་ན། མཧཱ་ག་ན་པ་ཏི། ཛི་ཝི་ཏ། ཨནྟ་ཀ་ར་ཡ་ཧཱུཾ་ཕཊ་སྭཱཧཱ། ཨོཾ་ཨ་མྲྀ་ཏ་ཀུཎྜ་ལི་ཧ་ན་ཧ་ན་ཧཱུཾ་ཕཊ། ཅེས་དྲག་ཏུ་བཟླས་སོ། །དགྲ་ལ་བྱེད་ན། མཁར་ངོས་ལ་རྒྱག ། ཀླུའི་གནོད་པ་བཟློག་ན། ཆུ་བོར་སྐྱལ་ལོ། །
དེ་ནས་ཀུན་གྱི་ཕྱི་མིག་མི་བལྟ་བར་སློབ་དཔོན་གྱིས་རྟིང་མནན་ཏེ། བསྲུང་བའི་སྔགས་བཟློས་ཤིང་ལོག་ལ། གོང་གི་བདག་བསྐྱེད་ཀྱི་ཡེ་ཤེས་པ་ཕྱུང་ལ་མཆོད་བསྟོད་བསྡུས་པ་བྱེད། མ་ཕྱུང་པར་རྣལ་འབྱོར་བླ་མེད་ལྟར་བྱེད་ན། རང་ཉིད་ལ་མཆོད་བསྟོད་བྱས་ལ། རྡོ་རྗེ་སེམས་དཔའི་ཡི་གེ་བརྒྱ་བ་ཅི་རིགས་བཟླས་ནས། མ་འབྱོར་པ་དང་ཉམས་པ་དང་། ། ཞེས་སོགས་བཟོད་གསོལ་དང་། ཡེ་ཤེས་པ་ཕྱུང་ན། བཛྲ་མུ ཿནམ་མཁའི་ཡེ་ཤེས་པ་རང་བཞིན་གྱི་གནས་སུ་གཤེགས། རང་གི་དཔྲལ་བར་ཨོཾ། མགྲིན་པར་ཨཱཿ སྙིང་གར་ཧཱུཾ། དགེ་བ་འདི་ཡིས་མྱུར་དུ་བདག།རྡོ་རྗེ་རྣམ་འཇོམས་འགྲུབ་གྱུར་ནས། ། སོགས་དང་། སྟོན་མཆོག་དམ་པ་སོགས་དང་། ཞི་བ་ཆགས་བྲལ་སོགས། ། ཚོགས་ཀྱི་དམ་པ་སོགས་བཀྲ་ཤིས་བྱའོ།། དཀྱིལ་འཁོར་གྱི་ལས་ཀྱི་རྗེས་མི་མངོན་པར་བྱའོ། །ཕན་ཡོན་ནི་ངེས་པར་འཆི་བ་བསླུ་བ་དང་། གཞན་གྱི་རྦོད་གཏོང་ཕྱིར་བཟློག་པ་དང་། གདུག་པའི་ཀླུའི་གནོད་པ་སེལ་བ་དང་། རིམས་ནད་ལ་སོགས་པ་བསྲུང་བར་ནུས་པ་དང་། སྡང་བའི་དགྲ་བརླག་པར་བྱེད་པ་ལ་སོགས་པ་ཕན་ཡོན་དཔག་ཏུ་མེད་ཀྱང་། འདིར་གཙོ་བོར་རང་གི་གནོད་པ་བསྲུང་ཞིང་། གཞན་གྱི་གནོད་པ་བཟློག་པ་ཡིན་ནོ། །དེ་ལྟར་གཏོར་མའི་ཆོ་ག་གསལ་བར་བྱས་པ་ཡིས། །དགེ་བ་འདི་ཡིས་འདི་བྱེད་སྐྱེ་བོ་མ་ལུས་རྣམས། །གདུག་པའི་གདོན་ལས་རྣམ་གྲོལ་ཚེ་རིང་ནད་མེད་དང་། །བདེ་བ་ཕུན་སུམ་ཚོགས་པའི་འབྲས་བུ་མྱུར་འབྱིན་ཤོག །དོན་གཉེར་འགའ་ཞིག་གིས་ནན་གྱིས་བསྐུལ་བ་ལ་བརྟེན། ཁ་འབར་མའི་གཏོར་ཆེན་གྱི་ཆོ་ག་བ་རི་བའི་མན་ངག །སློབ་དཔོན་བསོད་ནམས་རྩེ་མོས་སྦྱར་བར་གྲགས་པ་ལ་ཡིག་ནོར་དང་ལྷད་དུ་མངོན་པ་ཚོ་སྤངས། ཅུང་ཟད་ཁ་བསྐོངས་བྱས་པ་ནི་ཀུན་དགའ་སྙིང་པོས་ཡིན་ནོ།། །། མངྒ་ལཾ།། གཅི